সোমবার, ১ মে। সকাল সাড়ে ৮টা নাগাদ পুঞ্চের কৃষ্ণগতি সেক্টরে সীমান্ত রক্ষী বাহিনীর একাধিক পোস্টে হঠাৎই জঙ্গি হামলা চলে। হামলায় প্রাণ হারান ভারতীয় সেনাবাহিনীর নায়েব সুবেদার পরমজিৎ সিংহ ও বিএসএফের ২০০ ব্যাটেলিয়নের হেড কনস্টেবল প্রেম সাগর। 
নায়েব সুবেদার পরমজিৎ সিংহের বাড়িতে স্ত্রী-কন্যা সহ পুরো পরিবারই রয়েছে। বারো বছরের মেয়ে খুশদীপ কউর স্থানীয় এক স্কুলে পাঠরতা। 
পিতৃহীন খুশদীপের যাবতীয় ব্যয়ভার নিজেদের কাঁধে তুলে নিলেন হিমাচলের কুলু জেলার ডেপুটি কমিশনার ইউনুস খান ও তাঁর স্ত্রী আনজুম আরা। আনজুম নিজেও একজন আইপিএস অফিসার। বর্তমানে হিমাচল প্রদেশের সোলান জেলার পুলিশ সুপার তিনি।
এক সর্বভারতীয় দৈনিকের খবর অনুযায়ী, ইউনুস খান ও আনজুম আরা জানিয়েছেন যে, এখন থেকে খুশদীপের সব রকম দায়িত্বই তাঁরা বহন করবেন। তার পড়াশোনা থেকে বিয়ে— সমস্ত খরচই এই দম্পতি বহন করবেন বলে জানিয়েছেন। খুশদীপ যদি বড় হয়ে উচ্চশিক্ষার জন্য আগ্রহ দেখায়, সে ক্ষেত্রেও তার পড়াশোনার দায়িত্ব তাঁদেরই, বলে জানিয়েছেন খান দম্পতি। 
ইউনুস খান ও আনজুম আরার মতে, কিশোরী খুশদীপ তার পরিবারের সঙ্গেই থাকবে। খান দম্পতি মাঝে মাঝে আসবেন তার সঙ্গে দেখা করতে। তার কোথাও কোনও অসুবিধা হচ্ছে কি না, সে নিয়েও কথা বলবেন তাঁরা খুশদীপের সঙ্গে।